เปิดใจ ชัยวัฒน์ ชื่นโกสุม ผู้ว่าฯ เลย ทำไมต้องไถ่ของจากโรงจำนำให้ชาวบ้าน
เปิดใจ ชัยวัฒน์ ชื่นโกสุม ผู้ว่าราชการจังหวัดเลย ทำไมต้องไถ่ของ อุปกรณ์ทำกิน หม้อข้าว เครื่องมือ จากโรงจำนำคืนชาวบ้านจากกรณีผู้ว่าราชการจังหวัดเลย แอบเข้าโรงรับจำนำ ไถ่ของทำมาหากินให้ชาวบ้าน โดยไม่เปิดเผยตัวว่าเป็นใคร พร้อมแจกไข่ ข้าวสาร เป็นของแถม ตามที่ได้เสนอข่าวไปก่อนหน้านี้ (ผู้ว่าฯ เลย ย่องเข้าโรงรับจำนำไถ่ของให้ชาวบ้าน ย้ำเถ้าแก่ไม่ต้องบอกใคร)ล่าสุด นายชัยวัฒน์ ชื่นโกสุม ผู้ว่าราชการจังหวัดเลย เปิดเผยกับไทยรัฐออนไลน์ว่า สาเหตุที่ลงพื้นที่เข้าไปพบผู้จัดการโรงรับจำนำเมืองเลย ตามที่มีการแชร์ข่าวกัน ว่า เพราะอยากทราบว่ามีพี่น้องประชาชนชาวจังหวัดเลย มีความเดือดร้อนจากสถานการณ์การแพร่ระบาดของโรคไวรัสโคโรนา 2019 (COVID-19) ที่ต้องนำอุปกรณ์เครื่องมือในการประกอบอาชีพมาจำนำไว้บ้างไหมหากมีอยากจะช่วยไถ่ถอนให้เพื่อให้มีอุปกรณ์ไปประกอบอาชีพเพื่อหารายได้เลี้ยงชีพ แต่ไม่ประสงค์ให้พี่น้องประชาชนรับทราบด้วยเหตุผลหลายอย่าง คือ เข้าใจว่าพี่น้องประชาชนที่เดือดร้อนคงไม่อยากให้เรารับทราบว่าเป็นใคร อาจจะอายหรืออย่างไรก็แล้วแต่ พอทราบว่ามีประชาชนที่เดือดร้อนนำทั้งหม้อหุงข้าว สว่านไฟฟ้า หรืออุปกรณ์อื่นๆ ที่เป็นอุปกรณ์ประกอบอาชีพ มาจำนำเพื่อนำเงินไปใช้ในช่วงวิกฤตินี้ ก็เข้าใจและเห็นใจถึงความเดือดร้อนเป็นอย่างยิ่งทั้งนี้ จึงขออาสานำเงินส่วนตัวจำนวนหนึ่งมาไถ่ถอนให้ โดยให้ผู้จัดการโรงรับจำนำจังหวัดเลยเป็นธุระดำเนินการให้ ประสานงานให้เจ้าของมารับอุปกรณ์คืนไปใช้งาน โดยให้ผู้จัดการโรงรับจำนำคัดกรองให้ว่ามีรายใดบ้างที่เดือดร้อนและมูลค่าไม่มาก โดยผู้ว่าราชการจังหวัดเลยได้มอบเงินจำนวนหนึ่งไว้ให้ดำเนินการตามที่ผู้ว่าราชการจังหวัดเลย มีความตั้งใจ ขาดเหลืออย่างไรให้ประสานท่านผู้ว่าฯ อีกทีอย่างไรก็ตาม สำหรับผู้ที่เดือดร้อนให้นำถุงผ้ามา เพื่อรับข้าวสาร ไข่ไก่ บะหมี่กึ่งสำเร็จรูป และสิ่งของที่จำเป็นอื่นๆ ที่มีหน่วยงานภาครัฐ ภาคเอกชนมอบให้กับทางจังหวัด มอบให้ประชาชนที่เดือดร้อนทุกคนด้วย เชื่อว่าประชาชนทุกคนเดือดร้อนกันจริงๆ เมื่อได้สิ่งของเหล่านี้ไปคงช่วยบรรเทาความเดือดร้อนในเบื้องต้นได้บ้าง เมื่อได้เครื่องมืออุปกรณ์และถุงยังชีพไปแล้ว จะได้มีกำลังใจประกอบอาชีพกันต่อไป เมื่อถามว่า การช่วยเหลือแบบนี้จะเป็นการให้เปล่าหรือไม่ นายชัยวัฒน์ กล่าวเพิ่มเติมว่า เพื่อให้ประชาชนมีกำลังใจ เมื่อคุณภาพชีวิตดีขึ้นเชื่อว่าประชาชนจะมีกำลังใจและทำเพื่อส่วนรวมและสังคมต่อไป ส่วนจะตอบแทนแบบไหนนั้น ขึ้นอยู่กับโอกาสของแต่ละคน เมื่อสภาพเศรษฐกิจเขาดีขึ้นแล้ว จะกลับมาในรูปการบริการสาธารณะ หรือจะบริจาคให้กับโรงพยาบาลเลย เพื่อสร้างโรงพยาบาลหรือซื้ออุปกรณ์เครื่องมือแพทย์ ก็ยินดี วิธีการแบบนี้จะช่วยให้เกิดการหมุนเวียนทั้งเงินทั้งงาน ทั้งทำให้ประชาชนมีกำลังใจต่อสู้ต่อไป สำหรับท่านที่อยากจะร่วมกันช่วยพี่น้องประชาชนที่เดือดร้อนด้วยกันก็ยินดี สามารถที่จะประสานการช่วยเหลือมาได้ หรือพี่น้องประชาชนท่านใดที่มีแนวคิดที่จะช่วยกันในยามวิกฤติเช่นนี้ ก็พร้อมรับความคิดเห็นพี่น้องประชาชนมาบูรณาการให้การช่วยเหลือกันในโอกาสต่อไป จังหวัดเลยพร้อมดูแลประชาชนที่เดือดร้อนทุกคน โดยสามารถแจ้งข้อมูลผ่านสื่อมวลชน ผู้บริหารท้องถิ่น กำนัน ผู้ใหญ่บ้าน เพื่อขอรับความช่วยเหลือได้ โดยการช่วยเหลือครั้งนี้จะเน้นที่อุปกรณ์เครื่องมือที่จำเป็นในการประกอบอาชีพก่อน และมูลค่าไม่มากนัก
เปิดใจ ชัยวัฒน์ ชื่นโกสุม ผู้ว่าราชการจังหวัดเลย ทำไมต้องไถ่ของ อุปกรณ์ทำกิน หม้อข้าว เครื่องมือ จากโรงจำนำคืนชาวบ้าน
ชัยวัฒน์ ชื่นโกสุม,ผู้ว่าราชการจังหวัดเลย,ไถ่ของจำนำ,ช่วยชาวบ้าน,เลย,ข่าวทั่วไป